Дзяржаўная ўстанова адукацыі

“Паставіцкая сярэдняя школа”

Дэкада педагагічнага майстэрства настаўнікаў гуманітарных прадметаў

**Правапіс у, ў**

**(Беларуская мова. 5 клас)**

Дражына Алена Рыгораўна,

настаўнік беларускай мовы і літаратуры

аг. Паставічы, 2020

**Тэма:** **Правапіс у, ў**

**Мэты ўрока:** узнавіць і паглыбіць звесткі пра правапіс **у, ў** у спрадвечна беларускіх словах. Удасканальваць навыкі вымаўлення і засваення правапісу **у, ў** успрадвечна беларускіх словах і словах іншамоўнага паходжання; паўтарыць веды пра адрозненне складовых і нескладовых гукаў. Фарміраваць арфаграфічныя нормы беларускай мовы (правапіс **у,ў**). Развіваць звязную вусную мову, памяць, мысленне, уменне прымяняць атрыманыя веды на практыцы. Выхоўваць любоў да роднай мовы, да Беларусі, да яе навакольнага асяроддзя.

**Абсталяванне:** падручнік па беларускай мове, прэзентацыя да ўрока, лісты з заданнямі, мабільныя тэлефоны з дадаткам QR& штрых-кадоў.

**Тып урока**: вывучэнне новага матэрыялу.

**Ход урока**

**1 Арганізацыйна-матывацыйны пачатак (слайд 1)**

Добры дзень.Сёння такі прыгожы дзень, і я хачу, каб вы ўсміхнуліся адзін аднаму, нашым паважаным гасцям, мне. А зараз з такім цудоўным настроем мы пачынаем наш урок.

**2 Праверка дамашняга задання**

**1 Лічбавы дыктант**

*(правільнае сверджанне ставім 1, няправільнае – 0. Запісваем лічбы ў радок на лістах. Праверка ў парах)*

1. У беларускай мове ў становішчы паміж галоснымі зычныя гукі [л’], [н’], [з’], [с’], [дз’], [ц’], [ж], [ч], [ш ] могуць вымаўляцца падоўжана. (1)
2. Такое іх вымаўленне на пісьме перадаецца напісаннем адной адпаведнай літары. (0)
3. Падоўжаны гук [дз’] перадаецца на пісьме спалучэннем літар ддз. (1)
4. Падаўжэнне зычных не адбываецца ў запазычаных словах: алея, група, каса, Ала. (1)
5. У словах-выключэннях іншамоўнага паходжання: ванна, панна, манна, Жанна, Ганна, Сюзанна, мадонна пішацца адна літара **н.** (0)
6. Падаўжэнне зычных не адбываецца ў словах Ілья, Ульяна, Касьян, Емяльян, Юльян і словах, утвораных ад іх. (1)
7. Ад падаўжэння зычных трэба адрозніваць падваенне, якое ўзнікае на стыку прыстаўкі і кораня, кораня і суфікса. (1)
8. У словах збожжа, жыццё, печчу перадаецца падваенне зычных. (0)
9. У словах аддаць, раззлаваць, лімонны перадаецца падаўжэнне зычных. (0)

Адказы:101101100 **(слайд 2)**

**2 Арфаграфічная хвілінка ( слайд 3)**

 Падкрэсліце літару, якую неабходна ўставіць д/дз, т/ц. Растлумачце значэнне прыказак.

Каб смачна пад’ес(т/ц)і і хораша ха(дз/д)іць, (т/ц)рэба многа рабі(т/ц)ь. Праца і кормі(т/ц)ь і поі(т/ц)ь, і жы(т/ц)ь вучы(т/ц)ь. У гультая і страха (т/ц)ячэ, і печ не пячэ.

*Вучні мяняюцца лістамі для ўзаемаправеркі. ( адказы на слайдзе, выстаўленне адзін аднаму адзнак)*

**(слайд 4)** Каб смачна пад’ес**ц**і і хораша ха**дз**іць, **т**рэба многа рабі**ц**ь. Праца і кормі**ц**ь, і поі**ц**ь, і жы**ц**ь вучы**ц**ь. У гультая і страха **ц**ячэ, і печ не пячэ.

-Якую з гэтых прыказак мы можам узяць з сабой на ўрок.

**3. Мэтавызначэнне.**

Запішыце дату, класная работа ў сшыткі. Паслухайце казку і вызначце тэму і мэты ўрока. **(слайд 5)**

*У хаце за сталом сядзелі сабака Жучок і коцік Паласацік. Жучок знаёмаму ліст пісаў, з днём нараджэння віншаваў.*

*-Шаноўны Паласацік, - прагаварыў падняўшы галаву, сабачка. – У сваім лісце я выкарыстоўваю словы “быў” і “вучоба”. У першым слове, калі ты заўважыў…*

*-Заўважыў! – перапыніў Паласацік. – У слове “быў” пішам у нескладовае, а ў слове “вучоба” – у складовае.*

*Жучок хітра прыжмурыўся.*

*-Чаму? – адкажы.*

*-Калі ласка, - пагадзіўся Паласацік. – Але потым і ты адкажаш на мае пытанні. Дамовіліся?*

*-Слухай, - пачаў Паласацік. – Літара у нескладовае пішацца пасля…*

-А вы, дзеці, ведаеце калі? *(адказы вучняў)*

-*Правільна, пасля галосных, у складовае – пасля зычных і знакаў прыпынку. Запомніў?*

*-Лёгка запомніў, - кіўнуў галавой Жучок.*

*-А цяпер слухай мае пытанні, праверым, як ты запомніў, - сказаў Паласацік. – Пытанне першае. Калі пішацца літара ў (нескладовае), калі у (складовае)? Пытанне другое. Які гук абазначае вялікая літара У пасля галосных: галосны(складовы) ці зычны (нескладовы)? Пытанне трэцяе. Ці ўплываюць на правапіс у або ў злучок (дэфіс) і двукоссе?*

Давайце паспрабуем вызначыць тэму нашага ўрока і запісаць яе ў сшыткі. **(Вучні вызначаюць).** Дапоўніце сказы **( слайд 6):**

Сёння на ўроку мы ўспомнім…

Сёння на ўроку мы даведаемся…

Сёння на ўроку мы навучымся…

**4. Актуалізацыя ведаў вучняў**

-А цяпер паспрабуйце адказаць на пытанні Паласаціка. Пры неабходнасці звярніцеся да падручніка (с.62, 63). Перачытайце правіла яшчэ раз.

- Калі пішацца літара **ў** (нескладовае)?

- Ці ўплываюць на правапіс **у** або **ў** злучок (дэфіс) і двукоссе?

Пр. 134 Прачытайце словы, прыведзеныя ў табліцы.

-Чаму ў гэтых словах пасля галосных пішацца літара **у (**складовае)?

-У якіх словах пішацца літара **у** (складовае)?

- Які гук абазначае вялікая літара У пасля галосных: галосны (складовы) ці зычны (нескладовы)?

**Рубрыка “А ці ведаеце вы?”**

*(падрыхтаваны вучані задае пытанне і зачытвае паведамленне пра* ***ў****)*

Гэта ўнікальная літара беларускага алфавіта. Яна адсутнічае ў азбуках іншых славянскіх моў. Упершыню ў алфавіце беларускай мовы літара з’явілася толькі ў канцы ХІХ стагоддзя. Менавіта ёй пастаўлены помнік у адным з гарадоў Беларусі. Пра якую літару ідзе гаворка? **(слайд 7)**

У верасні 2003 года ў час святкавання Дня беларускага пісьменства ў Полацку адбылося ўрачыстае адкрыццё помніка ў гонар унікальнай літары ў нескладовае. Ён зроблены ў выглядзе стэлы, на гранях якой размешчаны рэльефныя выявы літары. Помнік можа служыць і сонечным гадзіннікам.

-Ці бачылі вы выяву гэтага помніка? Дзе? ( на вашых падручніках)

**Фізкультхвілінка**

Устаньце, дзеткі, усміхніцеся,

Зямлі нашай пакланіцеся

за шчаслівы дзень учарашні,

і сённяшні, і заўтрашні.

Усе да сонца пацягніцеся,

Улева, управа нахіліцеся,

Вераценцам пакруціцеся.

Раз прысядзьце, два прысядзьце

І за парты ціха сядзьце.

**5 Паглыбленне ведаў па тэме. Замацаванне**

Пр.133 Спісаць сказы, устаўляючы прапушчаныя літары і раскрываючы дужкі. Растлумачыць правапіс літары **ў**.

 Працуем у групах 1 група – 1,2 сказы; 2 група – 4,5 сказы. Вучань на дошцы 3-ці сказ.

Пр 136 Выпішыце словы (спалучэнні слоў), у якіх прапушчана літара **у**.

Баул, да Уладзіміра, прэзідыум, бацькі Ульяны, фрау, акварыум, каля урны, соус, страус, ток-шоу. *(праверка ў парах)* **(слайд 8)**

Пр.137 Выканайце інтэрактыўнае заданне па тэме “Правапіс у, ў” (*Суаднесці словы іншамоўнага паходжання з іх лексічным значэннем: прэзідыум, раўнд, аул, кансіліум, аўдыторыя, клоўн, унты, фрау, баул)*. Праца ў групах.

 **Лексічная работа**

Дапішыце сказы, выкарыстоўваючы **антонімы** (на лістах). Што такое антонімы?:

Верабей лятае, а вуж **поўзае.**

Васілёк сіні, а дзьмухавец **жоўты.**

Жэрдка тонкая, а бервяно **тоўстае.**

**Растлумачце правапіс –ў**

**Перакладчыкі**

Знайсці і запісаць да рускіх слоў **беларускія адпаведнікі**, растлумачыць правапіс беларускіх слоў

 открытка рыдлёўка;

лопата шпакоўня;

 скворечник паштоўка

 **Віктарына**

 Растлумачыць правапіс ў:

1.Чалавек, які вучыць дзяцей (настаўнік).

2.Драўляная хатка для шпака (шпакоўня).

3.Птушка, якая робіць гнёзды пад стрэхамі (ластаўка).

4.Чалавек, які займаецца паляваннем (паляўнічы).

5.Другі дзень тыдня (аўторак).

**6. Падвядзенне вынікаў**

 Звяртаю ўвагу яшчэ раз на тэму ўрока “Правапіс у – ў. Завяршыце выказванне (Прыём “Завяршы фразу”).

1. У пачатку ўласных назваў пішацца … (у)
2. На канцы запазычаных слоў пішаца … (у)
3. Літара ў (нескладовае) пішацца пасля злучка ці двукосся, калі папярэдняе слова заканчваецца на … (галосны).
4. У запазычаных словах, якія заканчваюцца на –ус, -ум пішацца (у).
5. Пад націскам пішацца … (у).

Выстаўленне адзнак.

1. **Рэфлексія**

Прыём рэфлексіі “Незакочаны сказ”: **(слайд 9)**

Дзеці выказваюцца адным сказам, выбіраючы пачатак фразы з рэфлексіўнага экрана на дошцы:

сёння даведаўся… мяне здзівіла…

я набыў… я здолеў…

было цікава… я паспрабую…

было цяжка… я навучыўся…

я выконваў заданні… урок даў мне для жыцця…

я зразумеў, што… у мяне атрымалася…

цяпер я магу… мне захацелася…

**7 Дамашняе заданне (слайд 10)**

§ 18, пр.135

**Тлумачальны слоўнік да ўрока**

**Аўдыторыя** - памяшканне, прызначанае для чытання лекцый, дакладаў.

**Фрау** - слова, якое ўжываецца пры ветлівым звароце да замужняй жанчыны, а таксама пры называнні яе імя або прозвішча ў Германіі і некаторых іншых краінах. Добры дзень, фрау Марта!

**Ноу-хау** – сакрэт вытворчасці, які не стаў яшчэ вядомы, нешта новенькае, сучаснае.

**Прэзідыум** - кіруючы орган некаторых арганізацыя і ўстаноў.

**Аул** -паселішча на Каўказе і ў Сярэдняй Азіі.

**Трыўмф** - бліскучы поспех, выдатная перамога; урачыстасць.

**Раўнд** -  у боксе: прамежак часу (звычайна тры мінуты), на працягу якога адбываецца адна схватка бою.

**Баул** - падарожны куфэрак, сумка; скрынка круглаватай формы.

**Лаўрэат** - Званне, якое прысуджваецца за выдатныя заслугі ў галіне навукі, мастацтва і пад.

**Урна**- пасудзіна для захавання праху нябожчыкаў. Скрынка з вузкай адтулінай для апускання выбарчых бюлетэняў.  Пасудзіна для акуркаў, смецця на вуліцах, у грамадскіх памяшканнях.

**Ток-шоу , шоу** -  пышнае сцэнічнае відовішча з удзелам майстроў эстрады, цырка, джаз-аркестраў, балета на лёдзе і пад.

**Фаўна** - сукупнасць усіх відаў жывёл пэўнай мясцовасці ці пэўнага геалагічнага перыяду.

**Кансіліум** - нарада некалькіх урачоў для абмеркавання стану хворага, удакладнення дыягназу і спосабаў лячэння.

**Унты** - абутак з футра на мяккай падэшве ў народаў Поўначы і Сібіры.

**Унія** - аб'яднанне, саюз дзвюх або некалькіх дзяржаў пад уладай аднаго манарха. Аб'яднанне праваслаўнай царквы з каталіцкай пад уладай рыжскага папы, але пры захоўванні праваслаўнай царквой сваіх абрадаў і богаслужэння.